google/wiki40b huggingface dataset:
Άγγελος Καλκάνης

Καταγωγή και σπουδές

Γεννήθηκε στην Αθήνα. Ήταν γιος του Κωνσταντίνου Καλκάνη, πρώην βουλευτή και υπουργού, και εγγονός του Άγγελου Φ. Καλκάνη, βουλευτή της Ιόνιας και έπειτα της Ελληνικής Βουλής.
Ολοκλήρωσε το Πειραματικό Σχολείο Αθηνών και στη συνέχεια σπούδασε νομικά στο Πανεπιστήμιο Αθηνών. Δικηγόρησε στην Αθήνα. Με τη σύζυγό του Αμαλία, απέκτησε έναν γιο, τον Κώστα, καθηγητή Πανεπιστημιακού επιπέδου στον τομέα της Ηλεκτρονικής Εκπαίδευσης.

Πολιτική σταδιοδρομία

Υπηρέτησε ως δημοτικός σύμβουλος του Δήμου Λευκάδας.

Βουλευτικές εκλογές 1964

Στις εκλογές του 1964 εξελέγη βουλευτής Λευκάδας και ήταν ο νεότερος της τότε Βουλής. Η εκλογή του έγινε από τη δεύτερη και την τρίτη κατανομή έπειτα από μεταβολή στις έδρες σε Λευκάδα, Α΄ Θεσσαλονίκης, Καστοριά και Πιερία, με αποτέλεσμα να χάσει την έδρα του ο Ξενοφών Γρηγόρης της ΕΔΑ, ενώ στην Πιερία η ΕΡΕ να κερδίσει μια έδρα, την οποία κατέλαβε ο Αθανάσιος Βασιλειάδης, αντί του Δημόπουλου της Ένωσης Κέντρου. Τελικά, με απόφαση του Εκλογοδικείου, τον Ιούλιο του 1964,  ο Ξενοφών Γρηγόρης της ΕΔΑ κατέλαβε την έδρα του Καλκάνη.

Μεταπολιτευτική πολιτική πορεία

Μεταπολιτευτικά πολιτεύτηκε με την Ένωση Κέντρου - Νέες Δυνάμεις στις εκλογές του 1974 λαμβάνοντας 3.017 ψήφους   και με τη Νέα Δημοκρατία. Στις εκλογές του 1977 πολιτεύτηκε με την ΕΔΗΚ, χωρίς να εκλεγεί.
Από το 1978 ως το 1981 διετέλεσε Γενικός Γραμματέας του Υπουργείου Οικονομικών. Το 1981 ήταν υποψήφιος με τη Νέα Δημοκρατία και έλαβε 3.436 ψήφους.
Ο Άγγελος Καλκάνης πέθανε σε ηλικία 83 ετών στην Αθήνα και κηδεύτηκε από το Πρώτο Νεκροταφείο Αθηνών, στις 27 Απριλίου 2017.
Φυλή

Με τον όρο φυλή στην ανθρωπολογία και την κοινωνιολογία εννοείται μια θεωρητική μορφή κοινωνικής οργάνωσης, βασισμένη σε μικρότερες ομάδες που διακρίνονται για την προσωρινή ή μόνιμη πολιτική τους ενσωμάτωση και καθορίζεται από παραδόσεις κοινής καταγωγής ή κοινό ιδρυτικό μύθο, κοινή γλώσσα πολιτισμό και κοινή κυρίαρχη ιδεολογία.
Στη βιολογία, η φυλή είναι μια ταξινομική βαθμίδα πάνω από το γένος, αλλά κάτω από την οικογένεια και την υποοικογένεια. Μερικές φορές υποδιαιρείται σε υποφυλές (subtribes).

Δεσμός

Οι μικρότερες ομάδες που λειτουργούν ως θεμέλιο για τη συγκρότηση της φυλής (αγγλ: band μτφρ. συνήθως ως δεσμός) αντιπροσωπεύουν συγκεντρώσεις 5-80 ανθρώπων που διακρίνονται για τον ηθικό ή ψυχικό δεσμό τους ή κάποια μορφή αμοιβαίας εγγύησης. Πρόκειται για μικρές κοινωνικές μονάδες που αντιστοιχούν πρακτικά στη διευρυμένη οικογένεια. 
Κατά τον 19ο αιώνα οι ανθρωπολόγοι οι γεωγράφοι και οι εξερευνητές θεωρούσαν αυτή τη διευρυμένη οικογένεια ως πρωταρχική μονάδα κοινωνικής οργάνωσης σε μοντέλα μονογραμμικής πολιτισμικής ανάπτυξης και χρησιμοποιείτο συχνότερα για να περιγράψει κυνηγετικές και τροφοσυλλεκτικές κοινωνίας. Παρά το γεγονός ότι η μονογραμμική ανάπτυξη έχει απορριφθεί ως μοντέλο κοινωνικής εξέλιξης, ο όρος συνεχίζει να είναι δημοφιλής, καθώς υποδεικνύει το μέγεθος μιας ομάδας με αμοιβαίους δεσμούς και έναν πρωτογενή έστω βαθμό κοινωνικής ιεραρχίας.
Τζούντιθ Μπάτλερ

Αναταραχή Φύλου: Ο φεμινισμός και η ανατροπή της ταυτότητας (1990)

Το Gender Trouble εκδόθηκε το 1990 (ελληνική έκδοση 2009) και πουλήθηκε σε παραπάνω από 100.000 αντίτυπα παγκοσμίως σε διαφορετικές γλώσσες. Κάνοντας νύξη στη ταινία του Τζον Γουότερς, Female Trouble, στην οποία πρωταγωνιστεί η drag queen Divine, το Gender Trouble πραγματεύεται με κριτικό βλέμμα τα έργα των Σιμόν ντε Μποβουάρ, Τζούλια Κρίστεβα, Σίγκμουντ Φρόυντ, Ζακ Λακάν, Λυς Ιριγκαρέ, Μονίκ Βίτιγκ, Ζακ Ντεριντά, και κυρίως του Μισέλ Φουκώ. Το βιβλίο έγινε ευρέως διαδεδομένο και εκτός των αυστηρά ακαδημαϊκών κύκλων.
Ο πυρήνας του επιχειρήματος της Μπάτλερ στο Gender Trouble είναι ότι η συνοχή των κατηγοριών του βιολογικού φύλου, του κοινωνικού φύλου (gender), και της σεξουαλικότητας – η κατά τα φαινόμενα φυσική συνοχή, για παράδειγμα, του ανδρικού φύλου και της ετεροφυλοφιλικής επιθυμίας στο ανδρικό σώμα – κατασκευάζεται πολιτισμικά κατά τη διαρκή επανάληψη διαμορφωτικών πρακτικών. Αυτές οι διαμορφωτικές σωματικές πρακτικές κατά την επανάληψή τους, παγιώνουν το φύλο (gender) ως μια έννοια που αναφέρεται σε κάτι ουσιαστικό και οντολογικό. Με αυτόν τον τρόπο η Μπάτλερ διατυπώνει τη θεωρία ότι το φύλο, όπως και η σεξουαλικότητα είναι performative, δηλαδή δεν υπάρχουν στη «φύση», αλλά εκτελούνται προοδευτικά μέσα από συγκεκριμένες πρακτικές. Η εκτέλεση (performance) του κοινωνικού φύλου, του βιολογικού φύλου και της σεξουαλικότητας, δεν είναι, παραταύτα, μια ηθελημένη επιλογή κατά την Μπάτλερ, η οποία, όπως ο Φουκώ στο Επιτήρηση και τιμωρία, βλέπει το υποκείμενο ως προϊόν των «ρυθμιστικών κειμένων» (regulative discourses) (discours κατά τον Φουκώ είναι τα «συστήματα σκέψεων που συμπεριλαμβάνουν ιδέες, συμπεριφορές, πράξεις, πιστεύω, και πρακτικές που συστηματικά κατασκευάζουν τα υποκείμενα και τους κόσμους στους οποίους ζουν.») Αυτά, που η Μπάτλερ ονομάζει επίσης «πλαίσια καταληπτότητας» ή «πειθαρχικά καθεστώτα» καθορίζουν εκ των προτέρων ποιες μορφές φύλου (sex and gender) και σεξουαλικότητας είναι κοινωνικά αποδεκτό να εμφανίζονται ως συνεκτικές ή «φυσικές».
American Journal of Occupational Therapy

Περιλήψεις και ευρετήριο

Περιλήψεις και ευρετήριο του περιοδικού καταχωρούνται στα Index Medicus/MEDLINE/PubMed, CINAHL, PsycINFO, Social Sciences Citation Index, και Current Contents/Social & Behavioral Sciences. Σύμφωνα με το Journal Citation Reports, το περιοδικό για το 2012 έχει δείκτη επιρροής ίσο με 1.471.
Μπλουζ

Ετυμολογία

Η λέξη blue στα αγγλικά, εκτός από το μπλε χρώμα, σημαίνει την κακή ψυχική διάθεση.
Οι αιώνες που ακολούθησαν την ανακάλυψη της Αμερικής, στιγματίστηκαν από το εκτεταμένο δουλεμπόριο αφρικανών σκλάβων. Οι συνθήκες μεταφοράς ήταν άθλιες και πολλοί από αυτούς πέθαιναν στο ταξίδι. Όσοι επιζούσαν τους περίμενε η μεγάλη περιπέτεια της ζωής τους. Υπήρχε μεγάλη ανάγκη από εργατικό δυναμικό ώστε οι αχανείς εκτάσεις, ιδίως του Αμερικανικού Νότου, να καταστούν καλλιεργήσιμες και προσοδοφόρες. Αυτοί οι Αφρικανοί σκλάβοι εργάζονταν από την ανατολή ως τη δύση του ήλιου, ενώ η μεταχείρισή τους δεν ήταν ανθρώπινη αφού δεν θεωρούνταν «κανονικοί» άνθρωποι. Είχαν μεταφέρει, γραμμένα ανεξίτηλα στη μνήμη τους, τις μουσικές και τους χορούς της πατρίδας τους. Έτσι, στα πλαίσια της πρώτης πολυεθνικής κοινωνίας που δημιουργούνταν τότε, τον 17ο-19ο αιώνας στο Νότο των ΗΠΑ, οι νέγροι είχαν κάθε δίκιο να νιώθουν πεσμένη την ψυχική τους διάθεση. Η λέξη blue, συνήθως στον πληθυντικό blues, στα ελληνικά ίσως καλύτερα να αποδίδεται ως «τα χάλια», «έχω τα χάλια μου».

Ιστορία του μπλουζ

Για πολλά χρόνια το μπλουζ παίζονταν και διαδίδονταν μόνο από μνήμης, ζωντανό και σε προσωπικό επίπεδο. Γεννήθηκε στο Δέλτα του Βόρειου Μισσισσιπή μετά από τον αμερικανικό εμφύλιο πόλεμο. Επηρεασμένο από τις αφρικανικές ρίζες του, μπαλάντες και ρυθμικούς χορούς, (τα τζαμπ απ), εξελίχθηκε σταδιακά σε μουσική για έναν τραγουδιστή, που δημιουργούσε διάλογο ανάμεσα στη φωνή και την κιθάρα του, τραγουδώντας έναν στίχο και απαντώντας οργανικά.
Από τα σταυροδρόμια των λεωφόρων 61 και 49 και την πλατφόρμα του Σιδηροδρομικού σταθμού του Κλάρκσντεϊλ, το μπλουζ μετακόμισε βόρεια στο Μπηλ Στρητ του Μέμφις και τα «Θεάματα των γιατρικών» (medicine shows), για να επηρεάσουν τη λαϊκή μουσική σχεδόν σε όλο το εύρος της. Τα πρώτα μπλουζ ακολουθούσαν, σε ό,τι αφορά στο ρυθμικό τους πρότυπο, τον συχνά ακανόνιστο ρυθμό της φωνής, όπως φαίνεται σε ηχογραφήσεις της δεκαετίας του 20, ακόμη και της δεκαετίας του 30, από τους θρυλικούς Τσάρλι Πάτον, Μπλάιντ Λέμον Τζέφερσον, Ρόμπερτ Τζόνσον, Λάιτνινγκ Χόπκινς κ.ά.
Στη δεκαετία του 30 και του 40 τα μπλουζ κατέκτησαν τον Βορρά και πέρασαν στο ρεπερτόριο της μπιγκ μπαντ τζαζ. Η εισαγωγή του ηλεκτρικού ενισχυτή και η χρήση της τονικότητας της τζαζ άλλαξε ριζικά τη μορφή του «ηλεκτρικού» πλέον μπλουζ. Στις πόλεις του Βορρά, στο Σικάγο και το Ντητρόιτ, μπλουζίστες και σόλο κιθαρίστες (lead quitarists) όπως ο Μάντυ Γουότερς, ο Γουίλι Ντίξον, ο Τζον Λη Χούκερ, ο Χόουλινγκ Γουλφ και ο Έλμορ Τζέιμς έπαιξαν ηλεκτρικά και έκαναν δημοφιλή τα μπλουζ του Δέλτα του Μισισιπή, χρησιμοποιώντας στην μπάντα όργανα όπως το μπάσο, τα ντραμς, το πιάνο και περιστασιακά τη φυσαρμόνικα. Στην ίδια περίοδο στο Χιούστον ο Τι-Μπόουν Γουόκερ, και στο Μέμφις ο Μπι Μπι Κινγκ καθιέρωσαν ένα νέο στυλ που συνδύαζε την τεχνική της τζαζ με το ρεπερτόριο και την τονικότητα του μπλουζ.
Καθαρά Δευτέρα

Με την Καθαρά Δευτέρα ξεκινά η Σαρακοστή για την Ορθόδοξη Εκκλησία, ενώ ταυτόχρονα σημαίνει το τέλος των Αποκριών. Η Καθαρά Δευτέρα ονομάστηκε έτσι γιατί οι Χριστιανοί «καθαρίζονται» πνευματικά και σωματικά. Είναι μέρα νηστείας αλλά και μέρα αργίας για τους Χριστιανούς. Η νηστεία διαρκεί για 40 μέρες, όσες ήταν και οι μέρες νηστείας του Χριστού στην έρημο. Εορτάζεται 48 ημέρες πριν την Κυριακή της Ανάστασης του Χριστού, το χριστιανικό Πάσχα.

Έθιμα ανά την Ελλάδα

Η ημέρα της Καθαράς Δευτέρας, γιορτάζεται έντονα σε όλη την Ελλάδα, με διάφορα έθιμα και αποτελεί επίσημη αργία. Συνηθίζεται πανελλαδικά να τρώγεται λαγάνα, δηλαδή άζυμο ψωμί που παρασκευάζεται μόνο εκείνη τη μέρα, ταραμάς, χαλβάς, θαλασσινά, λαχανικά, ελιές και φασολάδα χωρίς λάδι. Κύρια έθιμα σε όλη την Ελλάδα είναι το πέταγμα του χαρταετού, αλλά και το λεγόμενο Γαϊτανάκι, έθιμο που έφεραν από τη Μικρά Ασία οι πρόσφυγες.  Στα Μεστά και στους Ολύμπους της Χίου, αναβιώνει το Έθιμο του Αγά με τις ρίζες του στην Τουρκοκρατία, όπου σε ένα θεατρικό ο Αγάς ως δικαστής, καταδικάζει με χιούμορ τους θεατές. Άλλο έθιμο με ρίζες στην Τουρκοκρατία είναι εκείνο της μεταμφίεσης κάποιου κατοίκου της Αλεξανδρούπολης σε Μπέη και της περιφοράς του στην πόλη μοιράζοντας ευχές. Οι κάτοικοι του Πόρου καθαρίζουν τα μαγειρικά σκευάσματά τους από τα λίπη των κρεάτων που καταναλώθηκαν τις Απόκριες σε ένα έθιμο που αποκαλείται ξάρτυσμα. Σε ορισμένα χωριά της Κέρκυρας λαμβάνει μέρος ο Χορός των Παπάδων όπου οι ιερείς στήνουν χορό που ακολουθείται από τους γέροντες. Στην Κάρπαθο οδηγούνται στο Λαϊκό Δικαστήριο Ανήθικων Πράξεων από τους Τζαφιέδες, δηλαδή τους χωροφύλακες, οι κάτοικοι που αντάλλαξαν απρεπείς χειρονομίες ώστε να αποδοθεί δικαιοσύνη από τους σεβάσμιους της πόλης. Το αλευρομουτζούρωμα στο Γαλαξίδι, όπου οι καρναβαλιστές πασαλείφονται με αλεύρι και χορεύουν κυκλικά. Στη Μεθώνη Μεσσηνίας γίνεται του Κουτρούλη ο γάμος, αναπαράσταση ενός πραγματικού γάμου του 14ου αιώνα, ενώ στη Νέδουσα οι αγρότες προσκαλούν την ευημερία με το αγροτικό καρναβάλι τους. Στη Βόνιτσα ένας αχυρένιος ψαράς δεμένος σε γάιδαρο γυρνώντας μέσα από το χωριό καταλήγει σε μια φλεγόμενη βάρκα στο έθιμο του Αχυρένιου-Γληγοράκη, ενώ στη Θήβα λαμβάνει μέρος ο βλάχικος γάμος όπου ξυρίζεται ο γαμπρός για να παντρευτεί κάποιον άντρα συγχωριανό του μεταμφιεσμένο σε νύφη. Τέλος, οι Μουτζούρηδες στο Πολύσιτο Βιστωνίδας, μουτζουρώνουν με κάπνα τους επισκέπτες του χωριού  .
Παντελής Λ. Κουντουριώτης

Βιογραφικά στοιχεία

Ήταν γιος του Λάζαρου Κουντουριώτη, αξιωματικού του Πολεμικού Ναυτικού & κυβερνήτη της Αμφιτρίτης, και της Δέσποινας Ακακίου. Από την πλευρά του πατέρα του ήταν εγγονός του Παντελή Κουντουριώτη και δισέγγονος του Λάζαρου Κουντουριώτη. Κατοικούσε μεταξύ Αθήνας και Ύδρας, όπου είχε στην ιδιοκτησία του το Αρχοντικό Λάζαρου Κουντουριώτη. Υπήρξε μέλος του διοικητικού συμβουλίου της Ιστορικής και Εθνολογικής Εταιρείας της Ελλάδος και πρόεδρος της Αδελφότητος των Υδραίων Αθηνών (1954 - 1978).
Μαζί με την σύζυγό του, Ευφροσύνη Γούτου, δώρισε το Αρχοντικό Κουντουριώτη στην Ιστορική και Εθνολογική Εταιρεία της Ελλάδος με τον όρο να λειτουργήσει ως μουσείο.
Τβάρντε Πιερνίκι Τόρουν

Ιστορία

Η Πιερνίκι ιδρύθηκε το 2005. Στο σύλλογο προσφέρθηκε μία wild card για τη σεζόν 2014-15 του Πρωταθλήματος Πολωνίας, λόγω της επέκτασης από 12 σε 16 ομάδες. Τη σεζόν 2016-17, η Τόρουν είχε την καλύτερη της σεζόν στην ιστορία του συλλόγου, καθώς έφτασε στους τελικούς του πρωταθλήματος, όπου έχασε από τη Ζιελόνα Γκούρα, που σήμαινε ότι η ομάδα τερμάτισε στη δεύτερη θέση. 
Η Τόρουν κατέκτησε το πρώτο της τρόπαιο στις 19 Φεβρουαρίου 2018, όταν κέρδισε τη Ζιελόνα Γκούρα με 88-80 στον τελικό του Κυπέλλου, με τον Κάρολ Γκρουσέτσκι να ονομάζεται ο Πολυτιμότερος Παίκτης του τουρνουά.
Λίμνη Βοστόκ

Εξερεύνηση

Ρώσοι εξερευνητές προσπάθησαν να την εξερευνήσουν αλλά το μεγάλο βάθος που βρίσκεται η λίμνη (τέσσερα χιλιόμετρα κάτω από τον πάγο) και ο επερχόμενος χειμώνας τους ανάγκασε να διακόψουν τις αμφιλεγόμενες ερευνητικές γεωτρήσεις ενώ κατάφεραν να φθάσουν μόλις πέντε μέτρα πάνω από την επιφάνεια της λίμνης. Η ρώσικη ομάδα διέκοψε την προσπάθεια προσωρινά και γέμισε το φρεάτιο με κηροζίνη και αντιψυκτικό υγρό, ώστε να μείνει ανοιχτό μέχρι την επόμενη άνοιξη όποτε και θα συνεχιστούν οι εργασίες. Η ρώσικη ομάδα ολοκλήρωσε με επιτυχία την εξερεύνηση της και κατάφερε να φτάσει έως την επιφάνειά της. Έφτασαν τη γεώτρηση σε βάθος 3.768 μέτρων. Οι απόψεις των επιστημόνων για τη γεώτρηση αυτή συγκρούονταν, καθώς πολλοί ισχυρίζονται πως η ενέργεια, που πραγματοποίησε η ομάδα προκάλεσε μόλυνση στα νερά. Οι Ρώσοι τοποθέτησαν έναν αισθητήρα στην άκρη του θερμαντικού στοιχείου για την ενημέρωση του υγρού νερού. Στο σημείο αυτό οι ειδικοί απάντλησαν την κηροζίνη με αποτέλεσμα να ρυθμίσουν την πίεση του νερού της λίμνης, για να αρχίσει να ανεβαίνει στο φρεάτιο της γεώτρησης.
Η λίμνη Βοστόκ, όπως ισχυρίζονται οι επιστήμονες, αποτελεί μέρος ενός τεράστιου δικτύου 200 υποθαλάσσιων λιμνών, μερικές από τις οποίες υπήρχαν από τότε που η Ανταρκτική ήταν ενωμένη με την Αυστραλία και είχε ηπιότερο και καταλληλότερο κλίμα.
ΕΡΤ Βόλου

Ιστορικό

Ο Ρ/Σ στον Βόλο είναι ο πρώτος περιφερειακός ραδιοφωνικός σταθμός που απέκτησε η ΕΡΑ (πρώην ΕΙΡ) το 1948 (ως ΕΡΑ Βόλου). Αρχικά, εξέπεμψε τον Ιούνιο με δοκιμαστικές εκπομπές. Ύστερα, στις 12 Σεπτεμβρίου 1948 ο σταθμός ξεκίνησε να εκπέμπει σε πλήρη καθημερινή λειτουργία, με πόρους της τοπικής κοινωνίας.
Η ίδρυση του οφείλεται στο Γιώργο Κοντογεωργίου, ο οποίος ήταν χημικός. Υπήρξε ο ιδρυτής της βιοτεχνίας ραδιοφώνων στην Ελλάδα, η οποία είχε την επωνυμία «ΣΤΕΝΤΩΡ» (1929-1949). Ο στόχος του όμως δεν επετεύχθη διότι, αν και είχε παραλάβει μηχανήματα από τη Γερμανία, κατέληξαν σε άδοξη εκποίηση.
Το έργο ίδρυσης του σταθμού το ανέλαβε μία επιτροπή, η οποία αποτελούνταν από τους τότε Νομάρχη Μαγνησίας Γεώργιο Παπαδάκο και Δήμαρχο Βόλου Ζήση Ζησάκη.
Το στούντιο της ΕΡΤ Βόλου στεγάστηκε στην παραλία του Βόλου όπου βρίσκεται και ο Ιερός Ναός των Αγίων Κωνσταντίνου και Ελένης. Αντίθετα, τα γραφεία της διοικητικής υπηρεσίας στεγάστηκαν στο κέντρο της πόλης.
Η ΕΡΤ Βόλου στεγάζεται μέχρι και σήμερα στο ίδιο ιστορικό κτίριο και εκπέμπει στα FM στους 100.7 (κέντρο εκπομπής "Σωρός"), στους 101.2 (κέντρο εκπομπής "Πήλιο") και στα μεσαία, στους 1485 χιλιόκυκλους.
Τέλος, η ΕΡΤ Βόλου συνεργάζεται με την ΕΡΤ Λάρισας και τα στούντιο της ΕΡΑ στην Καρδίτσα και στα Τρίκαλα.
Μετά τις 11 Ιουνίου 2013, όπου και ανακοινώθηκε το κλείσιμο της ΕΡΤ, ο σταθμός συνεχίζει την λειτουργία του κανονικά. Το πρόγραμμα που συνεχίζει να μεταδίδει είναι ειδησεογραφικό, μουσικό και ψυχαγωγικό. Ωστόσο, στις 28 Απριλίου του 2015 ψηφίστηκε από τη Βουλή ο νόμος για την επαναλειτουργία της ΕΡΤ, η οποία έγινε στις 11 Ιουνίου 2015, δύο χρόνια μετά το μαύρο, κι έτσι έγινε η επανέναρξή της, με όλες σχεδόν τις δομές της, συμπεριλαμβανομένη και η ΕΡΑ Βόλου αλλάζοντας το όνομά της σε ΕΡΤ Βόλου.
Χαμπάτ

Δημογραφία

Η πιο κοινή γλώσσα που ομιλείται είναι τα αραβικά. Άλλες γλώσσες είναι τα γαλλικά και η Ελληνιστική Κοινή, ως λειτουργική γλώσσα των πιστών της Μελχίτικης Ελληνικής Καθολικής Εκκλησίας και του Πατριαρχείου Αντιοχείας.
1018 Αρνόλδη

Φυσικά χαρακτηριστικά

Η μέση διάμετρος της Αρνόλδης εκτιμάται σε 16,42 χιλιόμετρα. O φασματικός τύπος της είναι άγνωστος, ενώ το άλβεδό της είναι 0,3701. Η Αρνόλδη περιστρέφεται γύρω από τον εαυτό της μία φορά κάθε 11 ώρες και 58 λεπτά.
Ανδρόνικος Ε΄ Παλαιολόγος

Βιογραφία

Ο Ανδρόνικος ήταν ο μόνος γνωστός υιός του αυτοκράτορα Ιωάννη Ζ' και της Ειρήνης Γκαττιλούζι, κόρης του Φραντσέσκο Β' ηγεμόνα της Λέσβου. Κατά το χρόνο γέννησης του Ανδρόνικου, ο Ιωάννης Ζ' είχε τεθεί επικεφαλής της Ρωμαϊκής Αυτοκρατορίας από τον θείο του Μανουήλ Β'. Πιθανόν όταν ο πατέρας του εγκαταστάθηκε στη Θεσσαλονίκη ο Ανδρόνικος Ε' ανακηρύχθηκε συναυτοκράτορας, μεταξύ των ετών 1403-1404. Πέθανε πριν τον πατέρα του, ίσως το 1407.
Τόσο ο Ιωάννης ο Ζ' όσο και ο Ανδρόνικος ο Ε' έφεραν τον Αυτοκρατορικό τίτλο τιμητικά, παρόλο που ο Ιωάννης Ζ' βασίλευσε ως αυτοκράτορας το 1390 και ως Βασιλεύς στην Κωνσταντινούπολη από το 1399 έως το 1403.

Γενεαλογία

Γενεαλογία Ρωμαίων Αυτοκρατόρων 717 - 1453
Βουλευτικές εκλογές στην Κιργιζία (2015)

Βουλευτικές εκλογές διεξήχθησαν στην Κιργιζία στις 4 Οκτωβρίου 2015.

Εκλογικό σύστημα

Οι 120 βουλευτές στο Ανώτατο Συμβούλιο εκλέγονται αναλογικά σε μία μονοεδρική περιφέρεια σε όλη τη χώρα, με εκλογικό όριο για την είσοδο στη βουλή το 7%. Δεν επιτρέπεται σε κάποιο κόμμα να καταλάβει περισσότερες από 65 έδρες. Οι κομματικές λίστες πρέπει να απαρτίζονται υποχρεωτικά από άνδρες και γυναίκες τουλάχιστον στο 30%. Επίσης, κάθε λίστα απαιτείται να έχει τουλάχιστον 15% των υποψηφίων της από εθνικές μειονότητες.
Έπειτα από ισχυρισμούς για παρατυπίες που έγιναν κατά τις προηγούμενες εκλογές εισήχθη για πρώτη φορά η βιομετρική εξέταση των ψηφοφόρων.

Εκστρατεία

Πριν τη διεξαγωγή των εκλογών ιδρύθηκαν αρκετά πολιτικά κόμματα, συχνά σε μια προσπάθεια από πλούσιους Κιργίζιους να επεκτείνουν τα δικά τους συμφέροντα.
Σε περισσότερο από το 10% των δυνητικών υποψηφίων δεν επετράπη να κατέλθουν εξαιτίας καταδίκης τους για ποινικά αδικήματα, ενώ ένας αρχηγός κόμματος, πρώην πυγμάχος, αποκλείστηκε από τις εκλογές μετά τις καταγγελίες ότι ξυλοκόπησε υποψήφιο από αντίπαλο κόμμα.

Διεξαγωγή

Παρότι υπήρξαν κάποιες αναφορές για νοθεία στις εκλογές, η αποστολή των παρατηρητών από τον ΟΑΣΕ χαρακτήρισε τις εκλογές "ζωντανές και ανταγωνιστικές" , "μοναδικές στην περιοχή", ενώ οι παρατηρητές από το Συμβούλιο της Ευρώπης ανέφεραν ότι οι ψηφοφόροι "επέλεξαν ελεύθερα μεταξύ ενός μεγάλου αριθμού υποψηφίων".
Ωστόσο, σημειώθηκαν προβλήματα με την εγγραφή πολλών ψηφοφόρων στους εκλογικούς καταλόγους με τη χρήση της ταυτότητάς τους. Το Συμβούλιο της Ευρώπης επεσήμανε προβλήματα με τη διαφάνεια κατά τις εκστρατείες και τη χρηματοδότηση των κομμάτων, τονίζοντας ότι θα έπρεπε να βελτιωθούν.
Ιωάννης Διάκος

Βιογραφικά στοιχεία

Ήταν δημοσιογράφος και εκδότης της εφημερίδας υπό τον τίτλο "Εφημερίς των Ελλήνων".
Μετά την εγκαθίδρυση της δικτατορίας της 4ης Αυγούστου τοποθετήθηκε ως ιδιαίτερος γραμματέας του Ιωάννη Μεταξά ενώ παράλληλα λειτούργησε και ως ο εξ απορρήτων σύμβουλός του δίνοντας το παρόν σε όλα τα υπουργικά συμβούλια  Συγκρούστηκε σφοδρά με τον Θεόδωρο Σκυλακάκη με αποτέλεσμα την παραίτησή και την εξορία του τελευταίου αλλά και του Αλέξανδρου Παπαχελά. Τον Απρίλιο του 1941 διέφυγε στην Αλεξάνδρεια.
Μετά την επιστροφή του στην Ελλάδα αναμείχθηκε ξανά στις πολιτικές εξελίξεις. Υπήρξε στενός σύμβουλος του Αλέξανδρου Παπάγου κατά την διακυβέρνηση του τελευταίου ενώ θεωρείται ότι διατηρούσε ισχυρά ερείσματα εντός του Ελληνικού Συναγερμού.
Αργιλικό νάτριο

Δομή

Το άνυδρο αργιλικό νάτριο περιέχει τρισδιάστατη δομή από τετράεδρα (AlO₄), των οποίων συνδέονται οι κορυφές. Η ένυδρη μορφή NaAlO₂·5/4H₂O  έχει στρώματα από τετράεδρα AlO₄, που ενώνονται σε δακτυλίους. Τα στρώματα αυτά συγκρατούνται από ιόντα νατρίου και μόρια νερού που σχηματίζουν δεσμούς υδρογόνου με τα άτομα οξυγόνου των τετραέδρων AlO₄.

Παραγωγή

Μέθοδος 1η
Το αργιλικό νάτριο παράγεται με διάλυση υδροξειδίου του αργιλίου σε (υδατικό) διάλυμα υδροξειδίου του νατρίου (NaOH):
Το υδροξείδιο του αργιλίου μπορεί να διαλυθεί  σε υδατικό διάλυμα 20-25% υδροξειδίου του νατρίου σε θερμοκρασία κοντά στην (κανονική) θερμοκρασία βρασμού. Η χρήση περισσότερο πυκνών διαλυμάτων υδροξειδίου του νατρίου οδηγεί σε ημιστερεό προϊόν. Η διεργασία (παραγωγής) πρέπει να πραγματοποιηθεί σε δοχεία που θερμαίνονται με ατμό από νικέλιο ή χάλυβα, ενώ το υδροξείδιο του αργιλίου πρέπει να βραστεί μαζί με περίπου 50% υδατικό διάλυμα υδροξειδίου του νατρίου, ώσπου να σχηματιστεί πολτός. Το τελικό μείγμα χύνεται σε μια δεξαμενή και ψύχεται. Με την παραπάνω διεργασία παράγεται αργιλικό νάτριο με καθαρότητα περίπου 70%. Μετά, αφού κατακερματιστεί το παραπάνω αναφερόμενο προϊόν αποξηραίνεται σε περιστρεφόμενο φούρνο. Μετά από την αποξήρανση αυτή, το παραγόμενο προϊόν περιέχει περίπου 90% αργιλικό νάτριο, 1% νερό, μαζί με 1% υδροξείδιο του νατρίου.
Μέθοδος 2η
Το αργιλικό νάτριο σχηματίζεται επίσης με επίδραση (διαλύματος) υδροξειδίου του νατρίου σε μεταλλικό αλουμίνιο, που είναι αμφοτερικό μέταλλο. Η αντίδραση είναι πολύ εξώθερμη όταν αρχίσει και συνοδεύεται από ταχεία έκλυση αερίου υδρογόνου (H₂):
Ωστόσο, είναι δυνατό το παραγόμενο διάλυμα να συμπεριέχει χημικά είδη όπως [Al(OH)₄]⁻ ή ίσως και [Al(H₂O)₂(OH)₄]⁻.
Αυτή η αντίδραση προτάθηκε να χρησιμοποιηθεί ως εν δυνάμει πηγή καυσίμου για υδρογονοκίνητα αυτοκίνητα.

Εφαρμογές

Στη διαχείριση νερού χρησιμοποιήθηκε ως πρόσθετο σε συστήματα αποσκλήρυνσης νερού, ως βοηθητικό επιπρόσθετο για να βελτιώσει την κροκίδωση, και για την απομάκρυνση διαλυμένων πυριτικών και φωσφορικών ιόντων.
Στην τεχνολογία κατασκευών, το αργιλικό νάτριο χρησιμοποιήθηκε για να επιταχύνει τη στερεοποίηση σκυροδέματος, κυρίως όταν το τελευταίο δουλεύεται σε συνθήκες ψύχους. 
Το αργιλικό νάτριο χρησιμοποιήθηκε (μεταξύ άλλων) στη χαρτοποιία, στην παραγωγή τούβλων, στην παραγωγή αλουμίνας.
Διαλύματα αργιλικού νατρίου αποτελούν ενδιάμεσα για την παραγωγή ζεολίθων.
Φραγκίσκος Β´ της Αγίας Ρωμαϊκής Αυτοκρατορίας

Παιδική ηλικία και άνοδος στον θρόνο

Μεγαλύτερος γιος και διάδοχος του αυτοκράτορα Λεοπόλδου Β΄ και της Μαρίας Λουίζας της Ισπανίας κόρης του βασιλιά Καρόλου Γ΄ της Ισπανίας, γεννήθηκε στη Φλωρεντία, στην Τοσκάνη, όπου ο πατέρας του Λεοπόλδος ήταν μέγας δούκας (1765 - 1790). Είχε ευτυχισμένη παιδική ηλικία με λαμπρές σπουδές στην Βιέννη αφού προοριζόταν από τον πατέρα του και τον άτεκνο θείο του Ιωσήφ σαν μελλοντικός αυτοκράτορας. Εκπαιδεύτηκε από τον ίδιο τον θείο του αυτοκράτορα Ιωσήφ κάτω από μεγάλη αυστηρότητα και πειθαρχία.
Με τον θάνατο του θείου του Ιωσήφ (1790) ο πατέρας του Λεοπόλδος έγινε αυτοκράτορας και ο ίδιος ο Φραγκίσκος διάδοχος του θρόνου, με τον πρόωρο θάνατο του πατέρα του Λεοπόλδου στις 1 Μαρτίου 1792 έγινε ο ίδιος ο Φραγκίσκος αυτοκράτορας σε ηλικία 24 ετών πολύ νωρίτερα απ' ό,τι θα περίμενε. Βρέθηκε αμέσως αντιμέτωπος με τις απειλές του Ναπολέοντα για ελευθερία και ισότητα, είχε ιδιαίτερες σχέσεις φόβου με την Γαλλία αφού η θεία του, Μαρία Αντουανέτα, αποκεφαλίστηκε στην γκιλοτίνα από τους Γάλλους επαναστάτες.

Ενάντια στον Ναπολέοντα

Οδήγησε την χώρα του σε τρεις συμμαχίες εναντίον του Ναπολέοντα όπου γνώρισε διαδοχικές ήττες. Μετά την τελική ήττα στην μάχη του Άουστερλιτς έχασε τον τίτλο του αυτοκράτορα, συνάντησε τον ίδιο τον Ναπολέοντα μετά την ήττα του Άουστερλιτς τον Δεκέμβριο του 1805. Το 1809 γνώρισε νέα ήττα από τον Ναπολέοντα όπου αναγκάστηκε να συνθηκολογήσει μαζί του δίνοντας του την κόρη του Μαρία Λουίζα ως σύζυγο, παρέμεινε υποτελής της Γαλλικής αυτοκρατορίας ενώ οι πόλεμοι του με τον Ναπολέοντα εξασθένησαν σημαντικά την Αυστρία.

Οριστική ήττα του Ναπολέοντα και δημιουργία της Ιεράς Συμμαχίας

Το 1813 η Αυστρία ηγείτο στον τέταρτο και τελευταίο Συνασπισμό κατά του Μεγάλου Ναπολέοντα μαζί με Βρετανία, Ρωσία, Πρωσία και Σουηδία όπου είχε πρωταγωνιστικό ρόλο στην οριστική ήττα του Ναπολέοντα. Αυτό του έδωσε το πλεονέκτημα να δημιουργήσει με τον καγκελάριο Μέτερνιχ την Ιερά Συμμαχία (1815) στην οποία συμμετείχαν ο τσάρος Αλέξανδρος Α΄ της Ρωσίας, ο Φρειδερίκος Γουλιέλμος Γ΄ της Πρωσίας ενώ έκαναν μυστική συμφωνία για την επαναφορά του βασιλέως Λουδοβίκου ΙΗ΄ στον θρόνο της Γαλλίας. Διέθετε εκτεταμένο δίκτυο κατασκόπων στην αυτοκρατορία του και την καλύτερη αστυνομία της εποχής του, αν και απολυταρχικός ήταν ένας ανοιχτός μονάρχης προσπελάσιμος στον λαό. Αναφέρεται και σαν άριστος οικογενειάρχης με μια αρκετά αγαπημένη οικογένεια. Τον διαδέχθηκε ο μεγαλύτερος γιος του Φερδινάνδος.
Μπλανς Μονιέ

Η Μπλανς Μονιέ (1849-1913), συχνά γνωστή στη Γαλλία ως la séquestrée de Poitiers (η έγκλειστη του Πουατιέ), ήταν μια γυναίκα στο Πουατιέ της Γαλλίας, την οποία κρατούσε κρυφά κλειδωμένη σε ένα μικρό δωμάτιο η μητέρα της για 25 χρόνια, χωρίς να έχει δει το φως του ήλιου.
Το 1930, ο Αντρέ Ζιντ δημοσίευσε ένα βιβλίο για το περιστατικό το La Séquestrée de Poitiers, αλλάζοντας λίγο τα ονόματα των πρωταγωνιστών.